Dôvodová správa

A. Všeobecná časť

Ministerstvo spravodlivosti Slovenskej republiky predkladá na rokovanie Legislatívnej rady vlády Slovenskej republiky návrh nariadenia vlády Slovenskej republiky, ktorým sa dopĺňa nariadenie vlády Slovenskej republiky č. 384/2006 Z. z. o výške pracovnej odmeny a podmienkach jej poskytovania obvineným a odsúdeným v znení neskorších predpisov (ďalej len „návrh nariadenia“).
 
Návrh nariadenia obsahuje nové prechodné ustanovenie, ktorým sa pre rok 2015 v súvislosti s výškou pracovných taríf obvinených a odsúdených zaradených do práce ustanovuje výnimka z ustanovenia pojednávajúceho o zvyšovaní pracovnej odmeny pre obvinených a odsúdených na základe valorizačného mechanizmu, a to za účelom konsolidácie verejných financií. V roku 2015 sa teda výška pracovných taríf obvinených vo výkone väzby a odsúdených vo výkone trestu odňatia slobody bude spravovať prílohami č. 3 a 4 v znení účinnom do 31. decembra 2014.
 
Návrh nariadenia je v súlade s Ústavou Slovenskej republiky, zákonom č. 221/2006  Z. z. o výkone väzby v znení neskorších predpisov, zákonom č. 475/2005 Z. z. o výkone trestu odňatia slobody a o zmene a doplnení niektorých zákonov v znení neskorších predpisov a s medzinárodnými zmluvami, ktorými je Slovenská republika viazaná.
 
Návrh nariadenia bude mať pozitívne aj negatívne sociálne vplyvy, nebude mať vplyv na rozpočet verejnej správy, podnikateľské prostredie, životné prostredie a ani na informatizáciu spoločnosti.